Document ID: 32004L0066

PADOMES DIREKTĪVA 2004/66/EK
(2004. gada 26. aprīlis)
ar ko Eiropas Parlamenta un Padomes Direktīvas 1999/45/EK, 2002/83/EK, 2003/37/EK un 2003/59/EK un Padomes Direktīvas 77/388/EEK, 91/414/EEK, 96/26/EK, 2003/48/EK un 2003/49/EK pielāgo preču brīvas aprites, pakalpojumu sniegšanas brīvības, lauksaimniecības, transporta un nodokļu politikas jomā saistībā ar Čehijas Republikas, Igaunijas, Kipras, Latvijas, Lietuvas, Ungārijas, Maltas, Polijas, Slovēnijas un Slovākijas pievienošanos Eiropas Savienībai
EIROPAS SAVIENĪBAS PADOME,
ņemot vērā Eiropas Kopienas dibināšanas līgumu,
ņemot vērā Līgumu par Čehijas Republikas, Igaunijas Republikas, Kipras Republikas, Latvijas Republikas, Lietuvas Republikas, Ungārijas Republikas, Maltas Republikas, Polijas Republikas, Slovēnijas Republikas un Slovākijas Republikas pievienošanos Eiropas Savienībai (turpmāk - “Pievienošanās līgums” (1), un jo īpaši tā 2. panta 3. punktu,
ņemot vērā Aktu par Čehijas Republikas, Igaunijas Republikas, Kipras Republikas, Latvijas Republikas, Lietuvas Republikas, Ungārijas Republikas, Maltas Republikas, Polijas Republikas, Slovēnijas Republikas un Slovākijas Republikas pievienošanās nosacījumiem un pielāgojumiem līgumos, kas ir Eiropas Savienības pamatā (turpmāk - “Pievienošanās akts”) (2), un jo īpaši tā 57. pantu,
ņemot vērā Komisijas priekšlikumu,
tā kā:
(1)
attiecībā uz dažiem aktiem, kas paliek spēkā pēc 2004. gada 1. maija un kas jāpielāgo saistībā ar pievienošanos, vajadzīgie pielāgojumi netika paredzēti Pievienošanās aktā vai arī tika paredzēti, taču tiem vajadzīgi turpmākie pielāgojumi. Visi šie pielāgojumi ir jāpieņem pirms pievienošanās, lai tie būtu piemērojami no pievienošanās dienas;
(2)
saskaņā ar Pievienošanās akta 57. panta 2. punktu visos gadījumos, kad sākotnējo aktu pieņēmusi vienīgi Padome vai Padome kopīgi ar Eiropas Parlamentu, šādi pielāgojumi jāpieņem Padomei;
(3)
tādēļ attiecīgi ir jāgroza Eiropas Parlamenta un Padomes Direktīvas 1999/45/EK (3), 2002/83/EK (4), 2003/37/EK (5) un 2003/59/EK (6) un Padomes Direktīvas 77/388/EEK (7), 91/414/EEK (8), 96/26/EK (9), 2003/48/EK (10) un 2003/49/EK (11),
IR PIEŅĒMUSI ŠO DIREKTĪVU.
1. pants
Direktīvas 1999/45/EK, 2002/83/EK, 2003/37/EK, 2003/59/EK, 77/388/EEK, 91/414/EEK, 96/26/EK, 2003/48/EK un 2003/49/EK groza, kā noteikts pielikumā.
2. pants
Dalībvalstīs stājas spēkā normatīvie un administratīvie akti, kas vajadzīgi, lai līdz Pievienošanās līguma spēkā stāšanās dienai izpildītu šīs direktīvas prasības. Attiecībā uz šīs direktīvas noteikumiem, ar ko pielāgo Direktīvu 91/414/EK, ņemot vērā tās grozījumus, kā arī Direktīvas 2002/83/EK, 2003/37/EK un 2003/59/EK, transponēšanas datums ir attiecīgajā direktīvā noteiktais datums. Dalībvalstis nekavējoties iesniedz Komisijai to aktu tekstu, ar kuriem šo direktīvu transponē, kopā ar tabulu, kas norāda to atbilstību konkrētiem šīs direktīvas noteikumiem.
Kad dalībvalstis pieņem šos tiesību aktus, tajos ietver atsauci uz šo direktīvu vai arī šādu atsauci pievieno to oficiālajai publikācijai. Dalībvalstis nosaka, kā izdarāmas šādas atsauces.
3. pants
Šī direktīva stājas spēkā, vienīgi stājoties spēkā Pievienošanās līgumam, un tā ir spēkā no Pievienošanās līguma spēkā stāšanās dienas.
4. pants
Šī direktīva ir adresēta dalībvalstīm.
Briselē, 2004. gada 26. aprīlīs.

Labels: 2
19
8
3
9
15